Een vas ná mislukte transitorooftog in Mei(Foto: SA Polisie/Valke) Die Valke het ŉ 33-jarige man Donderdag vasgetrek vir sy betrokkenheid by ŉ mislukte transitorooftog in Mei. Volgens lt.kol. Philani Nkwalase, woordvoerder van die Valke, is die verdagte na bewering lid van ŉ bende wat vroeër vanjaar op ŉ transitovoertuig op die R40 tussen Mbombela (Nelspruit) en Barberton toegeslaan het. “Die verdagtes het glo op 6 Mei ŉ G4S-transitovoertuig probeer beroof toe veiligheidswagte op hulle losgebrand het.” Twee wagte is tydens die voorval beseer en moes hospitaalbehandeling ontvang. Die verdagtes het glo ŉ Toyota Hilux gekaap en van die toneel gevlug. Geen kontant is egter tydens die voorval gebuit nie. Die plaaslike misdaadrekordsentrum het die toneel besoek en ŉ verdagte geïdentifiseer. ŉ Lasbrief vir sy inhegtenisneming is uitgereik en die Valke het die man Donderdag vasgetrek. Hy sal na verwagting Vrydag in die Nelspruit-landdroshof verskyn.